**A picture containing logo

Description automatically generatedLogo, company name

Description automatically generated**

**DATGANIAD I’R CYFRYNGAU**

**20 Mai**

**Cynnydd mewn boddi damweiniol yn arwain at alwadau i Barchu’r Dŵr**

Mae Diogelwch Dŵr Cymru yn annog pobl ledled y wlad i Barchu’r Dŵr a lleihau nifer yr achosion o foddi yr haf hwn yn dilyn cynnydd pryderus yn nifer y marwolaethau cysylltiedig â dŵr.

Daw’r alwad wrth i’r ffigurau diweddaraf o’r Gronfa Ddata Digwyddiadau Dŵr (WAID) ddatgelu y bu 25 o farwolaethau yn nyfroedd Cymru o ganlyniad i foddi damweiniol yn 2020, sy’n fwy na’r 20 a gofnodwyd y llynedd.(1)

Dyma’r tro cyntaf mewn pum mlynedd i nifer yr achosion o foddi damweiniol yng Nghymru gynyddu. Mae’r achosion hyn o foddi damweiniol yn rhan o gyfanswm nifer y marwolaethau cysylltiedig â dŵr yng Nghymru, sef 50 ar gyfer 2020, un yn llai na’r cyfanswm o 51 yn 2019 (2).

Cynyddodd nifer yr achosion o foddi damweiniol ledled y Deyrnas Unedig hefyd yn 2020 i 254, sef 34 yn fwy na’r llynedd.

Mewn galwad i weithredu, mae aelodau’r grŵp atal boddi, Diogelwch Dŵr Cymru, wedi dod ynghyd i ofyn i bawb gefnogi’r ymgyrch genedlaethol #ParchwchyDŵr i leihau boddi yr haf hwn.

Nod yr ymgyrch ar y cyd hon yw lleihau nifer y marwolaethau cysylltiedig â dŵr a’r niwed perthynol. Mae’n cael ei chefnogi gan sefydliadau o amrywiaeth eang o sectorau, gan gynnwys cyrff llywodraethu chwaraeon, gwasanaethau achub, rheoleiddwyr, awdurdodau mordwyo a harbwr, llywodraeth leol, cyfleustodau a’r rhai sy’n cynrychioli gweithredwyr chwareli – sydd i gyd yn ffurfio Diogelwch Dŵr Cymru.

Nod yr ymgyrch genedlaethol yw rhoi cyngor syml ar achub bywyd a all helpu aelodau’r cyhoedd i gymryd cyfrifoldeb am eu diogelwch eu hunain a diogelwch eu teulu trwy ddilyn y canllawiau hyn:

* Os byddwch yn syrthio i’r dŵr yn annisgwyl, arnofiwch i fyw
* Os byddwch yn gweld rhywun arall mewn trafferth yn y dŵr, galwch 999 neu 112

Dyma rai ffeithiau eraill am farwolaethau o ganlyniad i foddi’n ddamweiniol yng Nghymru:

* Gwrywod yw 80% o’r holl rai sy’n marw o ganlyniad i foddi’n ddamweiniol
* Roedd bron hanner (44%) yr achosion o foddi’n ddamweiniol yn ymwneud â phobl nad oeddent yn bwriadu mynd i mewn i’r dŵr, fel y rhai hynny a oedd yn cerdded neu’n rhedeg ger dŵr
* Dyfroedd agored mewndirol, fel afonydd a llynnoedd, oedd y prif leoliadau, gyda 56% o farwolaethau damweiniol
* Digwyddodd bron traean (32%) o’r achosion o foddi’n ddamweiniol ym mis Awst, a digwyddodd fwy na hanner (52%) ar y penwythnos

Dywedodd Chris Cousens, Cadeirydd Diogelwch Dŵr Cymru: “*Bu heriau sylweddol wrth ein dyfroedd arfordirol a mewndirol yr haf diwethaf. Oherwydd hynny, mae aelodau Diogelwch Dŵr Cymru wedi penderfynu dod at ei gilydd trwy’r ymgyrch #ParchwchyDŵr i helpu i atal mwy o farwolaethau. Anogwn y cyhoedd i ddeall y peryglon, dysgu pwysigrwydd gwybod sut i arnofio i fyw, a galw 999 os yw pobl eraill mewn trafferth ac os oes argyfwng cysylltiedig â dŵr.*”

Ym mis Rhagfyr, lansiodd Diogelwch Dŵr Cymru strategaeth atal boddi gyntaf erioed Cymru, sydd â’r nod o weld dim marwolaethau cysylltiedig â dŵr erbyn 2026.

Dywedodd Chris Cousens: “*Mae Diogelwch Dŵr Cymru yn credu bod un farwolaeth yn ormod ac ni ellir bychanu effaith colli rhywun trwy foddi. Byddwn yn lleihau nifer yr achosion o foddi os bydd pawb yn chwarae eu rhan, a nod Strategaeth Atal Boddi Cymru 2020-2026 yw galluogi pobl sy’n byw yng Nghymru ac yn ymweld â Chymru i fod yn fwy diogel yn y dŵr, ar y dŵr ac o’i amgylch trwy leihau marwolaethau a digwyddiadau cysylltiedig â dŵr*.”

I weld a lawrlwytho adroddiad WAID 2020, a gynhelir gan y Fforwm Diogelwch Dŵr Cenedlaethol, ewch i: <https://nationalwatersafety.org.uk/waid/annual-reports-and-data/>

**DIWEDD**

**Troednodiadau:**

(1) Dylai’r cynnydd yn nifer yr achosion o foddi damweiniol yn 2020 gael ei osod yn erbyn tuedd ostyngol tymor hwy mewn boddi damweiniol a lefel anarferol o ymwelwyr â’r arfordir a dyfrffyrdd yn 2020. Er bod digwyddiadau’r llynedd yn anarferol iawn, mae COVID-19 wedi cael effaith uniongyrchol ar ymweliadau â dyfrffyrdd, a allai fod wedi effeithio ar y ffigurau o’r WAID.

(2) Mae ystadegau WAID eleni yn cynnwys ffigur marwolaethau o ganlyniad i hunanladdiad a amheuir neu a gadarnhawyd. Y ffigur ar gyfer Cymru oedd 14. Cyfeiriwch at ganllawiau’r Samariaid ar gyfer y cyfryngau wrth adrodd ar hunanladdiad [yma](https://www.samaritans.org/about-samaritans/media-guidelines/media-guidelines-reporting-suicide/) a/neu ganllawiau Sefydliad Annibynnol Safonau’r Wasg (IPSO): [Adrodd ar hunanladdiad ar gyfer newyddiadurwyr (ipso.co.uk)](https://www.ipso.co.uk/member-publishers/guidance-for-journalists-and-editors/guidance-on-reporting-suicide/)

**Nodiadau i olygyddion**

Gellir trefnu cyfweliadau Saesneg gyda Chris Cousens trwy ffonio 07748 265496 neu drwy anfon neges e-bost at chris\_cousens@rnli.org.uk. Mae cyfweliadau Cymraeg ar gael ar gais hefyd.

Lawrlwythwch fideo sy’n cynnwys aelodau teuluoedd sydd wedi colli anwyliaid trwy foddi yma: <https://source.rnli.org.uk/share/D38A0623-26AD-4902-A52678D28238BA6D/>

I lawrlwytho Strategaeth Atal Boddi Cymru 2020-2026 ac i gael rhagor o wybodaeth am Ddiogelwch Dŵr Cymru, ewch i: <http://nationalwatersafety.org.uk/wales/>

Mae adroddiad damweiniau angheuol cysylltiedig â dŵr WAID yn crynhoi data o amrywiaeth o ffynonellau, gan gynnwys adroddiadau crwner, i bennu’r ‘canlyniad’ cyfreithiol a meddygol. Mae adroddiad 2020 yn cynnwys nifer uwch o adroddiadau ‘heb eu cofnodi’ a allai achosi i’r ffigur o 25 gael ei ddiwygio i fyny pan ddaw rhagor o wybodaeth ar gael.

Mae Diogelwch Dŵr Cymru yn gydweithrediad o unigolion, cymunedau, elusennau a sefydliadau’r sector cyhoeddus a phreifat sydd â diddordeb mewn diogelwch dŵr ac atal boddi. Mae’n ceisio lleihau marwolaethau a digwyddiadau cysylltiedig â dŵr yng Nghymru trwy hyrwyddo pwysigrwydd ymagwedd gyson ac effeithiol at ddiogelwch dŵr.

Mae Diogelwch Dŵr Cymru yn cynnwys cynrychiolwyr o Fentro’n Gall Cymru, yr Ymddiriedolaeth Camlesi ac Afonydd, Dŵr Cymru, Heddlu Dyfed Powys, Heddlu Gwent, Cadwch Gymru’n Daclus, Asiantaeth y Môr a Gwylwyr y Glannau, Gwasanaeth Tân ac Achub Canolbarth a Gorllewin Cymru, y Gymdeithas Cynhyrchion Mwynau, y Grŵp Cynghori Cenedlaethol i Lywodraeth Cymru ar Atal Hunanladdiad a Hunan-niwed, Cyfoeth Naturiol Cymru, Undeb Cenedlaethol y Myfyrwyr, y Fforwm Diogelwch Dŵr Cenedlaethol, Gwasanaeth Tân ac Achub Gogledd Cymru, Cymdeithas Achub Bywyd Genedlaethol y Deyrnas Unedig, Sefydliad Cenedlaethol Brenhinol y Badau Achub, y Gymdeithas Frenhinol er Atal Damweiniau, y Samariaid, Dŵr Hafren Trent, Heddlu De Cymru, Gwasanaeth Tân ac Achub De Cymru, Cyngor Abertawe, Nofio Cymru, Cymdeithas Achub Bywyd Beistonna Cymru, Diogelwch Dŵr yr Alban.

‘Arnofiwch i Fyw’ yw un o negeseuon allweddol yr ymgyrch atal boddi genedlaethol #ParchwchyDŵr. Mae’n annog pobl i ddilyn y cyngor hwn a allai achub bywyd os byddant yn mynd i drafferth ar ôl syrthio i mewn i ddŵr oer. Brwydrwch yn erbyn eich greddf i nofio’n galed neu ymrwyfo’ch breichiau a’ch coesau – gall hyn arwain at anadlu dŵr i mewn a boddi. Yn lle hynny, ymlaciwch ac ARNOFIWCH ar eich cefn nes i chi gael eich anadl dan reolaeth.